Μάριαν Κέλεμεν

Ο Μάριαν Κέλεμεν (Marián Kelemen, 7 Δεκεμβρίου 1979) είναι διεθνής Σλοβάκος ποδοσφαιριστής, ο οποίος αγωνίζεται στη θέση του τερματοφύλακα. Αυτή την περίοδο αγωνίζεται στην Γιαγκελόνια Μπιάλιστοκ.

Βιογραφία 
Γεννήθηκε στις 7 Δεκεμβρίου 1979 στο Michalovce, μια μικρή πόλη στα ανατολικά σύνορα της πατρίδας του με την Ουκρανία. Ξεκίνησε την αθλητική του σταδιοδρομία σε ηλικία 8 ετών στα τμήματα υποδομής της τοπικής ομάδας (SK Michalovce). Τα 3 πρώτα χρόνια της καριέρας του αγωνιζόταν ως σέντερ φορ, αλλά στη συνέχεια οι προπονητές της ομάδας, βλέποντας τα φυσικά του προσόντα, του έδωσαν τη θέση κάτω από τα δοκάρια. Στα 13 του μετακόμισε στην Κόζιτσε (MFK Košice), τη μεγάλη ομάδα της περιοχής και 2 χρόνια αργότερα μεταγράφηκε στην ολλανδική ΝΑΚ Μπρέντα (NAC Breda), όπου παρέμεινε για τα επόμενα 3 χρόνια. Παράλληλα μετείχε στις μικρές εθνικές ομάδες της χώρας του.

Το 2000 επέστρεψε στη Σλοβακία ως παίκτης της Σλόβαν Μπρατισλάβας (ŠK Slovan Bratislava) έχοντας 15 συμμετοχές. Την επόμενη αγωνιστική περίοδο παραχωρήθηκε στην τουρκική Μπούρσασπορ (Bursaspor), όπου είχε συνολικά 50 συμμετοχές και έγινε ένας από τους πιο αγαπημένους παίκτες της κερκίδας. Τα οικονομικά προβλήματα, τα οποία τελικώς οδήγησαν το σωματείο σε χρεωκοπία, ανάγκασαν τον Κέλεμαν να επιστρέψει για 4 μήνες στην προηγούμενη ομάδα του. Το καλοκαίρι του 2004 μεταγράφηκε στην ισπανική Τενερίφη (Σεγούντα Ντιβιζιόν - Β’Εθνική Ισπανίας) όπου είχε μόλις 7 συμμετοχές τη σεζόν 2004-05 με αποτέλεσμα να παραχωρηθεί ως δανεικός στην λεττονική Βέντσπιλς (FK Ventspils), όπου αγωνίστηκε ως βασικός τερματοφύλακας και συμπλήρωσε 25 συμμετοχές στο εθνικό πρωτάθλημα.

Επέστρεψε στην Τενερίφη το καλοκαίρι του 2005 και υπερασπίστηκε τα δίχτυα της ομάδας 22 φορές την αγωνιστική σεζόν 2005-06. Το καλοκαίρι του 2006 μεταγράφηκε στην ισπανική Βεθιντάριο (Σεγούντα Ντιβιζιόν-Β’ Εθνική Ισπανίας), ενώ το καλοκαίρι του 2007 υπέγραψε στον Άρη Θεσσαλονίκης.

Έχει ύψος 1.88, βάρος 82 κιλά, φοράει τη φανέλα με το νούμερο 48, και είναι μέλος της Εθνικής Σλοβακίας. Διακρίνεται για την ψυχραιμία του και τις γρήγορες αντιδράσεις του. Μικρός είχε ως είδωλο τον Δανό τερματοφύλακα Πίτερ Σμάιχελ, ενώ προτιμά να ακούει μουσική για να αποφορτίζεται πριν από τους κρίσιμους αγώνες.

Σλοβάκοι ποδοσφαιριστές
Σλοβάκοι προπονητές ποδοσφαίρου
Τερματοφύλακες ποδοσφαιριστές
Ποδοσφαιριστές Εθνικής Σλοβακίας
Ποδοσφαιριστές Σούπερ Λιγκ Ελλάδας
Ποδοσφαιριστές Πριμέρα Ντιβιζιόν
Ποδοσφαιριστές Σλόβαν Μπρατισλάβας
Ποδοσφαιριστές Μπούρσασπορ
Ποδοσφαιριστές ΦΚ Βέντσπιλς
Ποδοσφαιριστές ΚΝ Τενερίφη
Ποδοσφαιριστές ΚΝ Νουμάνθια
Ποδοσφαιριστές Άρη Θεσσαλονίκης
Ποδοσφαιριστές Σλασκ Βρότσλαβ
Ποδοσφαιριστές 1. ΦΚ Πρίμπραμ
Ποδοσφαιριστές Γιαγκελόνια Μπιάλιστοκ
Ποδοσφαιριστές Εκστρακλάσα
Ποδοσφαιριστές Σούπερ Λιγκ Τουρκίας
Ξένοι ποδοσφαιριστές στην Ελλάδα

Εξωτερικοί σύνδεσμοι

 Μάριαν Κέλεμεν (90minut.pl)